Nehawu wil dienste in Noordwes tot stilstand bring | Netwerk24
Deur Susan Cilliers 16 Mei 2018 12:45
Lede van die vakverbond Nehawu beplan om vanaf 10:00 Woensdagoggend staatsgesondheidsdienste in Noordwes tot stilstand te bring.
Khaya Xaba, Nehawu-woordvoerder, het gesê Nehawu-lede sal vanaf 10:00 in Mmabatho begin vergader vir ’n optog wat tot 16:00 sal duur. “Ons wil ons ontevredenheid met die departement van gesondheid, maatskaplike ontwikkeling en Noordwes-regering te kenne te gee.”
Die hospitaal funksioneer gevolglik met tye net met die nodigste personeel. Slegs noodgevalle en kritiek siek pasiënte word hanteer.
Die lede is ontevrede oor werksomstandighede, lone en eis ook die kop van Supra Mahumapelo, Noordwes se premier. Hulle staak al sedert einde Februarie. Hul optrede het daartoe gelei dat staatsgesondheidsdienste in die provinsie feitlik in duie gestort het. Medisyne- en personeeltekorte word feitlik oral in die provinsie ondervind. Die Mahikeng-omgewing waar weermagpersoneel intussen ontplooi is om te help, is die ergste geraak.
Xaba sê die staking het nog nie die gewensde resultate opgelewer nie weens hul werkgewer se “arrogansie”.
“Ons wil met die optog ons woede te kenne gee met die feit dat die provinsiale regering nog nie ons griewe kon oplos nie.”
Noordwes se gesondheidsdepartement is onlangs onder administrasie van die nasionale regering geplaas. Parlementêre prosesse het reeds begin om die hele provinsie wat deur voortslepende onrus geteister word, onder nasionale administrasie te plaas. Dit sal die eerste keer sedert 1994 wees dat ’n hele provinsie onder administrasie geplaas word.
Tebogo Lekgethwane, woordvoerder vir Noordwes se gesondheidsdepartement, het teen 10:00 Woensdagoggend gesê hulle het nog nie gehoor dat alle hospitale en klinieke in die provinsie tot stilstand gedwing is nie. “Sover ons weet is die meeste nog funksioneel, met die voortslepende sporadiese probleme by sommige klinieke en hospitale wat steeds voortduur.”
Dié voortslepende probleme duur voort by die Tshepong-hospitaal in Klerksdorp waar personeel verwyder en mense verhinder word om die hospitaal binne te gaan. Die hospitaal funksioneer gevolglik met tye net met die nodigste personeel. Slegs noodgevalle en kritiek siek pasiënte word hanteer. In die Mahikeng-omgewing is sommige klinieke net met tye oop omdat personeel daar geïntimideer word om nie te werk nie, sê Lekgethwane. Daar word ook al geruime tyd sporadies by ander hospitale soos die Potchefstroomse provinsiale hospitaal betoog.
Brig. Sabata Mokgabone, polisiewoordvoerder in Noordwes, sê die polisie het teen Woensdagoggend nog geen berigte van erge onrus en misdaadvoorvalle by hospitale en klinieke ontvang nie.
Meer oor: Nehawu | Noordwes | Staking | Hospitale
Nehawu ‘vertrou nie provinsiale taakspan in Noordwes’
Nehawu vra Cyril om te bemiddel
Staking ‘lei tot erge tekort aan medisyne in Noordwes’
Mediosa-ondersoek glo vertraag weens Nehawu-staking